ડિવિલિયર્સની વિકેટ ગયા બાદ ઝોંડોએ આક્રમક બેટિંગ અપનાવી હતી. સ્પિન એટેકના કારણે તરત જ તેની બેટિંગમાં પરિવર્તન આવ્યું અને રનની ગતિ ધીમી પડી ગઈ હતી. ત્યારબાદ ફરી એક વખત બોલિંગમાં આવેલા બુમરાહે યજમાન ટીમના સુકાની ક્લાસેનની પેવેલિયન ભેગો કરી દીધો હતો. કોહલીએ સરળ કેચ પકડીને ક્લાસેનને પેવેલિયન ભેગો કર્યો હતો. ત્યારબાદ શાર્દુલની ઓવરમાં બેહરદીન માત્ર ૧ રનના અંગત સ્કોરે આઉટ થઈ ગયો હતો. શાર્દુલે આ ત્રીજી વિકેટ ઝડપી હતી. ૧૩૬ રન સુધીમાં તો આફ્રિકાએ પાંચ વિકેટ ગુમાવી દીધી હતી. ત્યારબાદ કુલદીપે મોરિસને માત્ર ૪ રનના અંગત સ્કોરે આઉટ કર્યો હતો. આ દરમિયાન ઝોન્ડોએ પોતાની અડધી સદી પૂરી કરી હતી. ૩૭મી ઓવરમાં ચહલે ઝોન્ડોને પણ પેવેલિન ભેગો કરી દેતા આફ્રિકાની રન ગતિ સાવ નબળી થઈ ગઈ. ત્યારબાદ મોર્કેલ ૨૦ અને ફેલુક્વાયો ૩૪ રન નોંધાવી શક્યા હતા. ફેલુક્વાયો શાર્દુલની ઓવરમાં આઉટ થતાની સાથે જ આફ્રિકાના સંઘર્ષનો અંત આવ્યો હતો. સમગ્ર ટીમ માત્ર ૨૦૪ રનમાં સમેટાઈ ગઈ હતી.